作者:賈至
標題:自蜀奉冊命往朔方途中呈韋左相文部房尚書門下崔侍郎
內容:胡羯亂中夏，鑾輿忽南巡。衣冠陷戎寇，狼狽隨風塵。豳公秉大節，臨難不顧身。激昂白刃前，濺血下沾巾。尚書抱忠義，歷險披荊榛。扈從出劍門，登翼岷江濱。時望挹侍郎，公才標縉紳。亭亭崑山玉，皎皎無緇磷。顧惟乏經濟，扞牧陪從臣。永願雪會稽，仗劍清鹹秦。太皇時內禪，神器付嗣君。新命集舊邦，至德被遠人。捧冊自南服，奉詔趨北軍。覲謁心載馳，違離難重陳。策馬出蜀山，畏途上緣雲。飲啄叢箐間，棲息虎豹群。崎嶇淩危棧，惴慄驚心神。峭壁上嶔岑，大江下澐澐。皇風扇八極，異類懷深仁。元兇誘黠虜，肘腋生妖氛。明主信英武，威聲赫四鄰。誓師自朔方，旗幟何繽紛。鐵騎照白日，旄頭拂秋旻。將來蕩滄溟，寧止蹴昆侖。古來有屯難，否泰長相因。夏康纘禹績，代祖複漢勳。於役各勤王，驅馳拱紫宸。豈惟太公望，往昔逢周文。誰謂三傑才，功業獨殊倫。感此慰行邁，無為歌苦辛。